|  |
| --- |
|  |
| **GULBENES NOVADA PAŠVALDĪBA** |
| Reģ.Nr.90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts: dome@gulbene.lv, www.gulbene.lv |

**GULBENES NOVADA**  **PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025.gada 15.maijā** | **Nr. GND/2025/332** |
|  | **(ārkārtas sēdes protokols Nr.11; 4.p.)** |

**Par pašvaldības finansējumu Druvienas vecās skolas-muzeja projektam** **“Drulle A., Zvejniece Ē., Tocups A. “Dravnieku māju stāsti””**

Gulbenes novada pašvaldībā 2025.gada 9.maijā saņemts Druvienas Vecās skolas – muzeja (turpmāk – Muzejs) vadītājas Anitas Graumanes, iesniegums (Gulbenes novada pašvaldības dokumentu vadības sistēmā reģ.nr. GND/17.3/25/1095-D), kurā Muzeja vadītāja lūdz Gulbenes novada pašvaldībai piešķirt līdzfinansējumu projekta **“Drulle A., Zvejniece Ē., Tocups A. “Dravnieku māju stāsti””** īstenošanai 600,00 EUR (seši simti *euro*, nulle centi) apmērā.

Projekta “Drulle A., Zvejniece Ē., Tocups A. “Dravnieku māju stāsti”” mērķis ir izdot unikālu, ar nozīmīgiem kultūrvēstures, etnogrāfijas, saimniekošanas, makšķerēšanas, medīšanas un dzīves piedzīvojumu aprakstiem sarežģītos vēsturiskos apstākļos bagātus dzīves stāstus par laika periodu no 20. gs. 20. g. vidus līdz 60. gadiem, kas papildināts ar vēstures izpētes materiāliem un fotogrāfijām grāmatu “Drulle A., Zvejniece Ē., Tocups A. “Dravnieku māju stāsti””, kuru nodot kā izziņas un atmiņu materiālu cilvēkiem, tā popularizējot Druvienas vecās skolas- muzeja fondu materiālus, ļaujot tiem būt pieejamiem daudz plašākai auditorijai.

Projekts “Drulle A., Zvejniece Ē., Tocups A. “Dravnieku māju stāsti”” tika iesniegts Valsts kultūrkapitāla fonda mērķprogrammas „Latviešu vēsturisko zemju attīstības programma” projektu konkursā “Vidzemes kultūras programma 2025”, kurā ir piešķirts finansējums 4000,00 EUR (četri tūkstoši *euro*, nulle centi) apmērā no prasītājiem 4600,00 EUR (četri tūkstoši seši simti *euro*, nulle centi), kā rezultātā Muzejam pietrūkst 600,00 EUR (seši simti *euro*, nulle centi), lai projektu realizētu.

Projekts atbilst Gulbenes novada attīstības programmas 2025.-2030.gadam Rīcības plāna 2025.-2030.gadam, kas apstiprināts ar Gulbenes novada pašvaldības domes 2024.gada 27.decembra sēdes lēmumu Nr.GND/2024/820 (protokols Nr.22, 70.p.), vidēja termiņa prioritātes “VTPK1.Kultūrvide, tradīcijas, ainavas” rīcības virzienam “RVK1.3. Materiālā un nemateriālā kultūras mantojuma saglabāšana un popularizēšana”.

Ņemot vērā iepriekš minēto, pamatojoties uz Pašvaldību likuma 4.panta pirmās daļas 5.punktu, kas nosaka, ka pašvaldībām autonomās funkcijas ir sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm, un 10.panta pirmās daļas 21.punktu, kas nosaka, ka dome ir tiesīga izlemt ikvienu pašvaldības kompetences jautājumu un tikai domes kompetencē ir  pieņemt lēmumus citos ārējos normatīvajos aktos paredzētajos gadījumos, atklāti balsojot: ar 11 balsīm "Par" (Ainārs Brezinskis, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Ivars Kupčs, Mudīte Motivāne, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ**:**

1. PIEŠĶIRT Druvienas vecās skolas - muzeja projekta “Drulle A., Zvejniece Ē., Tocups A. “Dravnieku māju stāsti”” īstenošanai līdzfinansējumu 600,00 EUR (seši simti *euro*, nulle centi).
2. UZDOT Gulbenes novada Centrālās pārvaldes Finanšu nodaļai segt nepieciešamo finansējumu no Gulbenes novada pašvaldības budžeta 2025.gadam paredzētajiem finanšu līdzekļiem.

Gulbenes novada pašvaldības domes priekšsēdētājs A.Caunītis